UZZIŅA

Rīgā

11.10.2022. Nr. 31.1/8.5.2/103578

Uz 26.09.2022. Nr. b/n

A

Paziņošanai EDS

Par uzziņas sniegšanu

Valsts ieņēmumu dienests ir izskatījis A, (turpmāk – iesniedzējs), 2022.gada 26.septembra iesniegumu uzziņas saņemšanai par savām tiesībām (turpmāk – iesniegums) un sniedz šādu uzziņu.

Iesniedzējs sniedz šādu faktu aprakstu.

Ārvalstīs (Lielbritānijā) tika gūti ienākumi no nekustama īpašuma iznomāšanas. Sakarā ar to par 2020/2021.gadu Lielbritānijā bija nodota deklarācija, aprēķināts un samaksāts nodoklis.

Ienākums no nekustama īpašuma iznomāšanas sastādīja 24 171 GBP. Šim ienākumam piemērota nodokļu atlaide 12 500 GBP. Sakarā ar to apliekamais ienākums sastādīja 11 671 GBP. No šīs summas tika aprēķināts un samaksāts nodoklis (20%) 2334,20 GBP apmērā. Pielikumā ārvalstu deklarācijas tulkojums latviešu valodā.

Saskaņā ar MK noteikumiem Nr.662 “Noteikumi par iedzīvotāju ienākuma nodokļa deklarācijām un to aizpildīšanas kārtību” IV. daļu 19.5.p. D2 pielikuma 4.ailē jāuzrada “Ārvalstī gūtie ienākumi”.

Iesniedzējs uzdod jautājumus:

1) iesniedzēja gadījumā, kāda summa tiks uzskatīta par ienākumu: vai viss ienākums 24 171 GBP, vai apliekamais ienākums 11 671 GBP (ņemot vērā nodokļu atlaidi ārvalstī)?

2) vai ārvalstīs gūtajiem ienākumam (ienākumi no nekustama īpašuma iznomāšanas) ir piemērojamā IIN progresīva likme?

Valsts ieņēmumu dienests, izvērtējot iesniedzēja iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

Par iesniegumā uzdoto 1.jautājumu, paskaidrojam.

Likuma “Par iedzīvotāju ienākuma nodokli” 1.panta pirmās daļas 3.punktā noteikts, ka iedzīvotāju ienākuma nodoklis (turpmāk – nodoklis) ir nodoklis, ar ko apliek fiziskās personas gūtos ienākumus, un tas sastāv no nodokļa par ienākumiem no saimnieciskās darbības, ja tie nav uzņēmumu ienākuma nodokļa objekts, un nodokļa no citiem ienākuma avotiem.

Saskaņā ar likuma “Par iedzīvotāju ienākuma nodokli” 2.panta 1.punktu nodokli maksā fiziskās personas (turpmāk – maksātāji), kas atbilstoši likumam “Par nodokļiem un nodevām” ir iekšzemes nodokļu maksātāji (turpmāk – arī rezidenti) un taksācijas periodā (kalendārajā gadā) ir guvuši ienākumus Latvijas Republikā un/vai ārvalstīs.

Likuma “Par iedzīvotāju ienākuma nodokli” 8.panta trešās daļas 5.punktā noteiks, ka pie pārējiem fiziskās personas ienākumiem, par kuriem ir jāmaksā nodoklis, tiek pieskaitīti ienākumi no nekustamā īpašuma (ēku, ēku daļu, dzīvokļu, zemes) iznomāšanas vai izīrēšanas.

Tādējādi Latvijas rezidenta ar iedzīvotāju ienākuma nodokli apliekamajā ienākumā ietver arī ienākumu no ārvalstīs esoša nekustamā īpašuma iznomāšanas.

Likumā “Par iedzīvotāju ienākuma nodokli” nav tiesību normas, saskaņā ar kurām Latvijas rezidenta ar iedzīvotāju ienākuma nodokli apliekamo ienākumu no ārvalstīs esoša nekustamā īpašuma iznomāšanas varētu samazināt par ārvalstīs noteiktu atvieglojumu, kas ietver summu, par kuru samazina ar nodokli apliekamo ienākumu ārvalstī, atbilstoši ārvalsts nodokļu normatīvajos aktos noteiktam apmēram.

Tādējādi iesniedzējam iedzīvotāju ienākuma nodoklis jāpiemēro visam ienākumam no Lielbritānijas un Ziemeļīrijas Apvienotajā Karalistē iznomātā ienākuma, to nesamazinot par Lielbritānijas un Ziemeļīrijas Apvienotajā Karalistē noteikto atvieglojuma summu, par kuru samazina ar nodokli apliekamo ienākumu.

Par iesniegumā uzdoto 2.jautājumu, paskaidrojam.

Likuma “Par iedzīvotāju ienākuma nodokli” 15.panta pirmajā daļā noteikts, ka gada apliekamais ienākums tiek aplikts ar nodokli atbilstoši šajā pantā noteiktajām likmēm.

Atbilstoši likuma “Par iedzīvotāju ienākuma nodokli” 15.panta otrajai daļai nodokļa likme, kas jāmaksā no gada apliekamā ienākuma, izņemot šā panta piektajā, sestajā, septītajā, 7.1, astotajā, devītajā, desmitajā, vienpadsmitajā un divpadsmitajā daļā noteiktos ienākuma veidus, ir šāda:

1) 20 procenti – gada ienākumam līdz 20 004 euro;

2) 23 procenti – gada ienākuma daļai, kas pārsniedz 20 004 euro, bet nepārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru;

3) 31 procents – gada ienākuma daļai, kas pārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru.

Likumā “Par iedzīvotāju ienākuma nodokli” nav speciālas tiesību normas attiecībā uz atsevišķu iedzīvotāju ienākuma nodokļa likmi, kuru piemērotu Latvijas rezidenta ienākumam no ārvalstīs esoša nekustamā īpašuma iznomāšanas.

Tādējādi iesniedzēja ienākums no Lielbritānijas un Ziemeļīrijas Apvienotajā Karalistē esoša nekustamā īpašuma iznomāšanas ir ietverams ienākumā, kuram piemēro progresīvo nodokļa likmi saskaņā ar likuma “Par iedzīvotāju ienākuma nodokli” 15.panta otro daļu.

Sniedzot uzziņu piemērotas šādas tiesību normas: Likuma “Par iedzīvotāju ienākuma nodokli” 1.panta pirmās daļas 3.punktu, 2.panta 1.punkts, 8.panta trešās daļas 5.punkts, 15.panta pirmā daļa, 15.panta otrā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektora p.i. I. Kārkliņa

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU